alibayram/wikipedia-40-langs huggingface dataset:
Hadron

A részecskefizikában hadronnak nevezzük az olyan összetett szubatomi részecskéket, amelyeknek összetevői kvarkok és gluonok. A hadronok az erős kölcsönhatás kötött állapotai, a kvarkbezárás jelensége miatt színtöltésük nulla.

A Poincaré-csoport ábrázolásaiként JPC kvantumszámokkal jellemezhetjük őket, ahol J a saját impulzusmomentum (spin), P a paritás, C a töltésparitás. Az erős kölcsönhatás íz-szimmetriája az osztályozáshoz az IG kvantumszámokat adja hozzá, ahol I az izospin, G a G-paritás.

A kvarkmodell szerint a hadronok kvarkokból épülnek fel, azóta a kép finomodott, az alkotórészek közé bevéve a gluonokat is, ill. ezeken az ún. vegyérték-összetevőkön túl felfedezve, hogy a virtuális kvarkok és gluonok szintén jelentős szerepet játszanak a hadronok felépítésében.

A hadron szó görög eredetű: hadrosz (ἁδρός) jelentése kemény, erős.

Hagyományos hadronok 

A „hagyományos” hadronok a Gell-Mann kvarkmodelljének megfelelő, azaz 3 kvarkból vagy kvark-antikvark párból álló hadronok.

 A barionok három kvarkból (az antibarionok pedig három antikvarkból) álló, feles spinű részecskék.
 Fő példái a nukleonok: a proton és a neutron.
 A többi bariont hiperonoknak is szokták nevezni, ilyen például a Δ, Λ, Ξ, Σ, Ω részecskék. Sokkal rövidebb életűek, mint a nukleonok.

 A mezonok egy kvarkból és egy antikvarkból állnak, mint a pionok, kaonok és más részecskék. Egész spinnel rendelkeznek.

Egzotikus hadronok 

A nemabeli (nem kommutatív, azaz nem U(1)) mértékelméletekben a közvetítő részecskék is „töltöttek”, azaz másik közvetítő révén van kölcsönhatásuk és önkölcsönhatásuk is. Ők is részt vehetnek tehát elvileg kötött állapotokban. Az erős kölcsönhatás ilyen nemabeli (SU(3)) mértékelmélet, ahol tehát a gluonok is lehetnek elvileg hadronösszetevők. A kísérleti ellenőrzés nagyon nehéz, mivel a hadronok száma rendkívül nagy, s őket a bomlástermékeik alapján az effektív tömegeloszlások alapján lehet azonosítani. A hadronok élettartama általában rövid, ezért a határozatlansági elv miatt a tömegértékük nem határozott, hanem egy elég széles Breit-Wigner-eloszlás, s a sok ilyen egymást átfedő eloszlást nehéz egymástól elkülöníteni, s közöttük újakat felfedezni. A problémával a hadronspektroszkópia foglalkozik.

 Az egzotikus barionok barionszáma nem nulla:

 A pentakvarkok négy kvarkból és egy antikvarkból állnak, másik nevük mezon–barion-molekula.
 A hexakvarkok három kvarkból és három antikvarkból állnak, másik nevük barionmolekula.

 Az egzotikus mezonok barionszáma nulla:

 A tetrakvarkok két kvarkból és két antikvarkból állnak, másik nevük mezonmolekula. 
 A gluonlabdák két vagy több gluonból állnak.
 A hibrid mezonok legalább egy kvarkból, egy antikvarkból és egy gluonból, vagy két kvarkból és egy gluonból állnak.

Jegyzetek

További információk 

 Hadron.lap.hu - linkgyűjtemény
Leonard McCoy

Dr. Leonard Horatio McCoy a Star Trek első sorozatának egyik szereplője, akit DeForest Kelley alakít. Dr. McCoy volt az eredeti Star Trek sorozat három legfontosabb szereplője közül az egyik. Ő volt a hajóorvos, a sorozat legemberibb szereplője, aki gyakran humoros összetűzésekbe került a hűvösen logikus Mr. Spockkal. Alapvetően jó szándékú, de olykor hirtelen haragú, szarkasztikus, néha aggodalmaskodó. Kedveli a mentakoktélt, és tart a transzportálástól.

Háttere 
Leonard McCoy 2227-ben született és a Mississippi Egyetemre járt. 2266-ban lett az Enterprise űrhajó főorvosa parancsnokhelyettesi rangban. 2270-ben visszavonul a Csillagflottától, 2271-ben azonban a V'Ger-krízis idején visszatér az Enterprise fedélzetére (ez a Csillagösvény c., első Star Trek mozifilmben látható), és ott is marad. Spock, mikor a II. film végén hősi halált hal, McCoynak adja át emlékezetét, melyet később sikerül újraegyesíteniük Spock regenerált testével.

Az ötödik mozifilmben érdekes mozzanat derül ki McCoy múltjából: mikor apja, David McCoy gyógyíthatatlan betegségben szenvedett, McCoy segített neki meghalni. Nem sokkal később azonban felfedezték a betegség gyógymódját, ezért McCoyt évtizedeken át gyötörte a bűntudat.

2293-ban McCoyt meggyanúsítják, hogy bűnös a klingon Gorkon kancellár elleni merényletben, és Kirkkel együtt a Rura Penthe börtönbolygóra száműzik, ahonnan megszökik, később tisztázza magát a vád alól.

McCoy volt az első az eredeti sorozat szereplői közül, aki feltűnt a The Next Generation-ben is, az első epizódban (Encounter at Far Point). A történet szerint ekkor már 137 éves volt.

Rangja 
 Az eredeti sorozatban és a rajzfilmsorozatban parancsnok-helyettes, az Enterprise hajóorvosa
 Az I.-VI. mozifilmben parancsnok
 Az Új nemzedék pilot epizódjában nyugalmazott admirális

További információk 
DeForest Kelley hivatalos weboldal
Egy rajongói oldal

Mccoy

de:Figuren im Star-Trek-Universum#Dr. Leonard „Pille“ McCoy
DeForest Kelley

Jackson DeForest Kelley (Atlanta, Georgia, 1920. január 20. – Woodland Hills, Kalifornia, 1999. június 11.) amerikai színész, leghíresebb szerepe Leonard McCoy hajóorvos a Star Trek című sikeres sorozatban és az azt követő hat filmben.

Élete 
DeForest Kelley a Georgia állambeli Atlantában született, apja Ernest D. Kelley baptista tiszteletes, anyja Clara Casey Kelley. A templomi kórus tagjaként fedezte fel, mennyire vonzódik az énekléshez. Többször is énekelt a helyi rádióban.

Tizenhét évesen Casey bácsikájához költözött a kaliforniai Long Beach-re, itt takarítóként, majd liftesfiúként dolgozott egy szállodában. Nemsokára felfedezte egy helyi színház vezetője. Kelley több színdarabban is szerepelt. 1942-ben kölcsönös vonzalom alakult ki Kelley és egy színdarabbeli partnere, Carolyn Dowling között. A második világháború azonban közéjük állt, Kelley bevonult és Új-Mexikóban szolgált a légierőnél.

1945 szerencsés év volt Kelley számára: a háború véget ért, őt pedig felfedezte a Paramount filmstúdió egyik embere, aki új tehetségek után kutatott, és szerződést kötött vele. Szeptemberben Kelley feleségül vette Carolyn Dowlingot, aki haláláig mellette maradt.

Kelley első filmje a Paramountnál az 1947-ben elkészült „Fear in the Night” volt, melyet több más sikeres film követett, főleg westernek. 1964-ben Kelley szerepet kapott két, Gene Roddenberry által tervezett sorozat nyitóepizódjában is, végül azonban egyik sorozat sem indult el. Ez nem szegte sem Kelley, sem Roddenberry kedvét, és 1966-ban Kelley megkapta dr. McCoy szerepét Roddenberry új sorozatában, a Star Trekben (érdekesség, hogy először Spock szerepét szánták neki, de ő jobbnak tartotta Leonard Nimoyt Spock szerepére). Dr. McCoy lett Kelley leghíresebb szerepe, és élete hátralévő részében nem is szerepelt túl sok más filmben. Star Trek-beli kollégáitól, William Shatnertől és Leonard Nimoytól eltérően nem próbálkozott rendezéssel.

DeForest Kelley 1999-ben hunyt el gyomorrákban.

Jegyzetek

Források

További információk 

 Hivatalos weboldal 
 Érdekesség: Kelley egy verse a Star Trekről 

Amerikai színészek
1920-ban született személyek
1999-ben elhunyt személyek
Atlantaiak
Rákban elhunyt személyek
Uhura

Nyota Uhura hadnagy a Star Trek-univerzum egyik szereplője, akit Nichelle Nichols alakít.

Áttekintés 
Uhura a Csillagflotta Akadémia távközlési szakának elvégzése után a USS Ahmira fedélzetére került kommunikációs tisztként. 

Két év elteltével került át Enterprise csillaghajóra, ahol hamar hadnaggyá léptették elő. Amikor James T. Kirköt kinevezték a USS Enterprise (NCC-1701) kapitányává, a hajó ötéves küldetésre indult (az első Star Trek-sorozat ezalatt az öt év alatt játszódik). A küldetés alatt Uhura a hajó kommunikációs tiszti teendőit látta el.

Uhura megjelent hét Star Trek-mozifilmben is (Csillagösvény, Khan haragja, Spock nyomában, A hazatérés, A végső határ, A nem ismert tartomány, Star Trek).

További információk 
Nichelle Nichols hivatalos weboldala

Star Trek-szereplők
Depresszió (együttes)

A 2000-ben történt megalakulása óta 10 lemezt, 29 videoklipet, 1 Blu-ray-t, 4 DVD-t, 1 kislemezt, 2 válogatáslemezt, valamint 1 koncertlemezt készített az egyik legnépszerűbb hazai Rock / Metal zenekarnak számító Depresszió. A hétszeres arany és háromszoros platinalemezes, Fonogram-díjas formáció több kiadványával is vezette a hazai lemezeladási listákat. Sikeres, önálló turnék mellett, évek óta a hazai fesztiválok egyik kiemelt produkciójaként lép színpadra a csapat. Pályafutása során több, mint 1000 koncertet adott a zenekar, és az alábbi világsztárok előtt lépett színpadra: Korn, Slayer, Deep Purple, Deftones, Motörhead, Soulfly, Apocalyptica, Sepultura, Biohazard, Bloodhound Gang, Machine Head, Guano Apes, Ignite, Clawfinger, Anthrax, Fear Factory, Kosheen, Within Temptation, Hatebreed, Nightwish.

Tagok: Halász Ferenc: ének, gitár

Hartmann Ádám: gitár

Nagy Dávid: dob

Kovács Zoltán: basszusgitár

Web:

http://www.depressziomusic.hu

http://www.facebook.com/depressziomusichttp://www.youtube.com/depressziomusichttp://www.instagram.com/depressziomusic

Tagok
Jelenlegi felállás
Halász Ferenc – ének, gitár (1999-)
Hartmann Ádám – gitár, vokál (1999-)
Nagy Dávid – dob (1999-)
Kovács Zoltán – basszusgitár, hörgés (2002-)

Korábbi tagok
Reichert Roland – basszusgitár (1999-2002)
Pálffy 'Soda' Miklós – sampler, billentyűs hangszerek, vokál (2009-2017)

Diszkográfia
Stúdióalbumok
 Tiszta erőből (2000)
 Amíg tart (2002)
 Egy életen át (2004)
 Az ébredés útján (2006)
 Egyensúly (2008)
 Vízválasztó (2011)
 A folyamat zajlik (2014)
 Válaszok után… (2017)
 Nehéz szó (2019)
 20+1 (2021)
 Vissza a Földre (2022)

Koncertalbumok
 Csak a zene (2013)

Válogatás albumok
 Nincs jobb kor (2010)

Kislemezek
 Még1X (2006)

Demó albumok
 Messiás (demó) (1999)

Videók
 Depi birthdayVD (2005)
 DE 3,14 Live (2008)
 10 éves jubileumi koncert (2011)
 15 éves jubileumi koncert (2016)

Jegyzetek

További információk
Hivatalos webhely

Magyar metalegyüttesek
Magyar rockegyüttesek
1999-ben alakult együttesek
Fermion

Fermionoknak nevezzük a feles vagy félegész (1/2; 3/2; 5/2…) spinű elemi részecskéket. Azonos részecskék esetén teljesen antiszimmetrikus kvantumállapotot alkotnak. Teljesül rájuk a Pauli-elv, amely szerint nem lehet két azonos részecske azonos kvantumállapotban, szemben a bozonokkal. A fermionokat Enrico Fermiről nevezték el. Adott hőmérsékleten egy energiaszint átlagos betöltöttségét fermionok esetén a Fermi–Dirac-statisztika határozza meg.

Minden elemi részecske vagy fermion, vagy bozon. Az anyagi részecskék fermionok, a közvetítő részecskék és a Higgs-bozon pedig bozonok.

A Pauli-elv felelős az elektronhéjak stabilitásáért, s így a kémia létezéséért, vagy a degenerált anyag stabilitásáért extrém nagy nyomás esetén (például neutroncsillag).

Példák fermionokra:

További információk 
 Sólyom Jenő: Az alacsony hőmérsékletek titkai, V. Bozonok és fermionok (animációval)

Kvantummechanika
Elemi részecskék
Windows Intéző

A Windows Intéző (angolul Windows Explorer) a Microsoft Windows modernebb változataiban megtalálható alkalmazás a fájl- és mappalistázás, valamint -információ megjelenítésére. A Windows Intéző, mely eredetileg tökéletesen elkülönült az Internet Explorer webböngészőtől, a Windows 95-ben jelent meg először, a régi Windows fájlkezelő lecserélésével. A fájlkezelésen kívül a Windows Intéző irányítja a Windows Start menüjéhez tartozó funkciókat (például Futtatás). A Windows Intéző ezenkívül a Windows keresőszolgáltatását és a fájltípus-hozzárendeléseket is vezérli (mely a fájlkiterjesztéseken alapszik).

További információk
 Sullivan, Kent. "The Windows 95 User Interface: A Case Study in Usability Engineering" (1996) for Association for Computing Machinery. (Sullivan was a developer on the Windows 95 UI team)
 How To Customize the Windows Explorer Views in Windows XP
 MSDN: Creating Shell Extension Handlers, Windows Dev Center, May 31, 2018
 The Complete Idiot's Guide to Writing Shell Extensions, by Michal Dunn, March 15, 2006 
 Namespace extensions – the undocumented Windows Shell, by Henk Devos, November 30, 1999

Jegyzetek

Intéző
Fájlkezelő szoftverek
FTP-kliensek
Explorer (egyértelműsítő lap)

Internet Explorer, egy webböngésző és technológiacsoport a Microsofttól
 Windows Explorer, a Windows Intéző angol neve
 Explorer program, az Egyesült Államok első sikeres kísérlete mesterséges hold felbocsátására
 Small Explorer Program, a NASA programja olcsó csillagászati műholdak felbocsátására
 Explorer űrrepülőgép, valósághű űrrepülőgép-makett a Kennedy űrközpontban
Pajzs

A pajzs támadások elhárítására és támadásra szolgáló eszköz. A páncélokkal ellentétben, amelyeket a testen viselnek, a pajzsokat kézben tartva használják.

Története 
A korai pajzsokat az ősi kézifegyverek (kard, buzogány stb.) valamint a nyílvesszők támadásának kivédésére tervezték. A pajzs felépítése történelmi kortól és helyszíntől függően változott az idők során, de majdnem minden civilizáció alkalmazta. Európában a 17. századig használták a harcászatban, amikor is a puskapor elterjedésével elavulttá váltak.

A római korban a scutumot használták.

A 11. században Magyarországon a normann típusú pajzsokat kiszorította a kis kerek pajzs, amit vértnek neveztek. Ez a pajzs deszkából készült, és bőrrel vonták be. Előnye abban rejlett, hogy már a lovasok is könnyen használhatták a nagyobb pajzsokkal szemben.

A középkorban Itáliából elterjedt a pavese. Ennek nevéből alakult ki a magyar pajzs szó is.

A modern korban 
A modern korban a rendőrség, rohamrendőrség felszerelésében találhatjuk meg a pajzsokat, könnyebb támadások (repülő üvegek, kövek) kivédésére. Egyes tüzérségi lövegek is védőpajzzsal vannak ellátva.

A pajzs a címer egyik központi eleme, a középkorban leginkább harcosok címereinek alapjául szolgált, funkciójából adódóan.

Jegyzetek

További információk

Katonai egyéni felszerelés
Hadtörténet
Kuno Fischer

Kuno Fischer (Ernst Kuno Berthold) (Sandewalde, Németország, 1824. július 23. – Heidelberg, 1907. július 5.) német filozófus.

A Heidelbergi Egyetemen professzorként filozófiát és német irodalmat tanított.A Jénai Egyetemen tanított tárgya: A kanti vagy a kritikai filozófia története.

Művei 
 System der Logik und Metaphysik (1852)
 Die beiden Kantischen Schulen in Jena (Stuttgart, 1862)
 Geschichte der neuren Philosophie. 3. u. 4. Bd.Immanuel Kant und seine Lehre. 3. Aufl. Verlagsbuchhandlung Fr. Bassermann (München, 1882)
 Hegels Leben und Werke. (Heidelberg, 1911)

Magyarul 

Fichte János Gottlieb százados ünnepén Fischer Kunó beszéde; ford. Szász Béla; Református Főiskola Ny., Sárospatak, 1865

Jegyzetek

További információk
Rövid német cikk
Kép

Német filozófusok
1824-ben született személyek
1907-ben elhunyt személyek
IE (egyértelműsítő lap)

Az IE, i.e., .ie, ie jelentései a következők lehetnek:
Időszámításunk előtt rövidítése
Id est latin kifejezés rövidítése
Írország domainnév-végződése (.ie), ill. kétbetűs rövidítése
 az Internet Explorer rövidítése
Ie rendszer, egy japán családmodell
Alsókötőjel

Az aláhúzásjel, alsókötőjel vagy alulvonás (angolul underscore, underline, néha low line) ( _ ) eredetileg az aláhúzás jelölésére szolgáló karakter; ASCII-kódja 95. A magyar, amerikai és nemzetközi billentyűzeten is a kötőjellel egy billentyűn van. A Unicodeban U+005F-ként, LOW LINE néven szerepel.

Ez a karakter az írógépek korából maradt ránk. A dokumentumszerkesztő programok előtt ugyanis az volt az egyetlen módja a szavak aláhúzásának, hogy a szöveg legépelése után a kocsit visszahúzták a sor elejére, majd a sort alsókötőjelekkel „felülírták” (többek között ennek a digitalizálására jött létre a CR (carriage return) karakter).

Mivel a legtöbb informatikai rendszerben a szóköznek speciális, elválasztó szerepe van, ezért gyakran használják az alsókötőjelet szóköz helyett fájl- és mappanevekben (valamint ebből következően az internetes URL-ekben), e-mail-címekben, programozási nyelveknél azonosítókban. (Sok modern programban felhasználói nyomásra elfogadják azonosítókban a szóközt és néhány írásjelet, de van, ahol szigorúan tartják a szabályokat.)

Régi rendszerekben azért terjedt el, mert gyakran volt szükség több szóból álló függvény- és változónevekre, de a lyukkártyákon nem különböztettek meg kisbetűket, így nem lehetett volna TeVe-betűket (két nagy betűt tartalmazó szót) használni. Mivel a szóköz nyelvi elemeket választott el, és a kötőjel kivonást jelentett, viszont az akkortájt megjelenő ASCII-ben szerepelt az aláhúzásjel, ezért sok helyen a mai napig azt használják.

Néhány dokumentumszerkesztő automatikusan aláhúzza az alsókötőjelekkel körülvett szöveget, pl. az _aláhúzott_-ból aláhúzott lesz (a Microsoft Wordben és a LibreOffice Write-ban dőlt betűs lesz: _dőlt_ → dőlt).

Nem a kötőjel helyettesítője, és általában nem szabad erre vagy vízszintes vonal készítéséhez használni, bár egyes hírügynökségek a speciális karakterek (köztük a gondolatjel és a nagykötőjel) helyett aláhúzásjel használatát kérik a kéziratokban.

Néhány afrikai és amerikai bennszülött nyelvben mellékjelként használják. Az aláhúzásjelet néha alsó pontként (Unicode: COMBINING DOT BELOW, kombinált alsó pont) használják a romanizált arabban és héberben.

Írásjelek
Diakritikus jelek
Chop suey

A chop suey (杂碎, szó szerint kevert darabok [ejtsd: csápszűj]) kínai stílusú amerikai étel.

Története 
Amerikában először 1896. augusztus 29-én, a New Yorkban dolgozó kínai nagykövet, Li Hung-Csang szakácsai készítettek el. Egy másik városi legenda szerint a 19. században kínai szakácsok készítették záróra előtt egy San Franciscói kocsmában, a hangoskodó és ételt követelő aranyásók lecsillapítására. A konyhában állítólag összeöntötték az ételmaradékokat, amelyet aztán valamilyen mártással kevertek össze. Az étel angol neve chop suey.

Jellegét tekintve ragu, amelynek fő alkotórésze az enyhén pirított édes és ropogós babcsíra. További meghatározó hozzávalók a kevés gyufaszálnyi csíkokra feldarabolt marha-, sertés-, csirke-, bárány- vagy rákhús, helyi zöldségek, főleg kínai kel, brokkoli, bambuszrügy, júdásfülgomba, vízigesztenye (Eleocharis dulcis), zöldpaprika, zeller, vöröshagyma és borsó. A változatos hozzávalókat együtt főzik-sütik sűrű raguvá, és párolt rizsre halmozzák. Készítik főtt tésztával is. Tálaláskor egészben vagy darabokban az étel tetejére helyezik a hozzávalóként elkészített omlettet.

A chop suey nem igazán autentikus kínai étel, hanem tipikusan a populáris „amerikai” kínai konyha része. Több változatban is készítik.

Galéria

Jegyzetek

Források 
Coup Suey - History and Origin, www.foodreference.com
Chop Suey Was Invented, Fact or Fiction? August 29, 1896 , www.americaslibrary.gov

További információk 
Rosta Erzsébet: Chop Suey, erzsebetrosta.hu
The Chop Suey Story, history.com
Charles W. Hayford: Who’s Afraid of Chop Suey? , www.asian-studies.org

Húsok
Kínai konyhaművészet
Egytálételek
Eurázsia

Eurázsia alatt az Európa és Ázsia által alkotott szuperkontinenst értjük, amelynek túlnyomó többsége az eurázsiai kéreglemezen fekszik és így geológiai értelemben a lemeztektonikában egyetlen kontinens. Az eurázsiai lemez mellett alkotórésze még a török-hellén kéreglemez, az arábiai kéreglemez, az iráni kéreglemez, az ausztrál-indiai kéreglemez indiai része és az észak-amerikai kéreglemez kamcsatka–csukcsföldi része.

Az Európa és Ázsia közötti nagy kulturális különbségek miatt társadalmi-politikai-kulturális szempontból hagyományosan két külön kontinensként szokták kezelni.

Egyes történészek véleménye szerint Dél-Európa, Dél-Ázsia és Délnyugat-Ázsia történelmileg összetartoznak, és együtt alkotja Dél-Eurázsiát. Hasonlóképpen, Észak-Európát és Észak-Ázsiát néha Észak-Eurázsiának nevezik.

Jegyzetek

Források

További információk 

Kontinensek
Orvosi tüdőfű

Az orvosi tüdőfű, vagy egyszerűen csak tüdőfű (Pulmonaria officinalis) a borágófélék (Boraginaceae) családjába tartozó tüdőfű (Pulmonaria) nemzetség 4 Magyarországon is előforduló fajának egyike, melyet gyógynövényként alkalmaz a népi gyógyászat. Nevezik pettyegetett tüdőfűnek, petyegetett tüdőlevélnek, illetve dongófűnek is.

Élőhelye 
Üde, főként gyertyán- és bükkelegyes erdőkben él. Európaszerte elterjedt. Magyarországon a domb- és hegyvidékeken gyakori, nem védett. E növényfaj előfordul a Bükk-vidéken is.

Jellemzői 
15–34 cm magas, lágyszárú, évelő növény.
 A szárlevelek szórt állásúak, ülők. A virágzás után kifejlődő nyári tőlevelek hosszú nyelűek, fehér foltosak, gyakran áttelelők. (A fehér foltok a Pulmonaria officinalis subsp. obscura alfaj esetében hiányoznak.)
 Virága bimbóként piros, kinyílva bíboros, majd fokozatosan megkékül (a színt a sejtnedv savassága befolyásolja). Március-május között virágzik.
 Termése makkocska.

Geofiton, azaz az erdő lombfakadása előtt virágzik, majd a gyors termésérlelés után már csak a vegetatív szervei látszanak a felszínen.

Felhasználása 
Gyógynövény. Drogja a levél, ritkán a virágzó, föld feletti rész.

Összetétele: 10-15% ásványi anyag, kovasav, allantoin, nyálkaanyagok, flavonidok (kempferol, kvercetin), a flavonidok glikozidjai.

Köptető, köhögéscsillapító hatású, teakeverékek gyakori alkotóeleme. Régen TBC ellen használták. Homeopátiás szerekben légcsőhurut és tüdőasztma ellen vélik hatásosnak.

Hasonló vagy rokon fajok 
 Bársonyos tüdőfű (Pulmonaria mollis)
 Keskenylevelű tüdőfű (Pulmonaria angustifolia)
 Erdei gyöngyköles (Lithospermum purpureo-coeruleum)

További információk 
 Drogorigo : A tüdőfű

Jegyzetek

Források 
 
 Bernáth Jenő dr. (szerk.): Vadon termő és termesztett gyógynövények (Mezőgazda Kiadó, 1997)
 

Növényfajok
Tüdőfüvek
Gyógynövények
Magyarországon őshonos növények
Európa növényvilága
Bogláros szellőrózsa

A bogláros szellőrózsa (Anemone ranunculoides) a boglárkafélék (Ranunculaceae) családjába tartozó Anemone nemzetség Magyarországon is előforduló faja.

Élőhelye

Üde, elegyes erdők növénye.

Elterjedése
Főleg Közép-Európa. Magyarországon őshonos és – az Alföld kivételével – gyakori, többek közt a Gödöllői-dombság területén él.

Jellemzői
Alacsony termetű, 10-20 (max. 30) cm magas évelő növény.
 Gyöktörzse fekvő.
A virág alatt rendszerint három, örvös állású, tövig szeldelt, csaknem ülő, gallérszerűen elhelyezkedő levél található.
Egy v. két virága aranysárga, öt tagú.

Mérgező.

Virágzása
március – május

Hasonló vagy rokon fajok
 Téltemető (Eranthis hyemalis)
 Mocsári gólyahír (Caltha palustris)
 Salátaboglárka (Ficaria verna)

Védettsége
Hazánkban nem védett.

Források

Jegyzetek

További információk
TERRA Alapítvány – Bogláros szellőrózsa

Magyarországon őshonos növények
Szellőrózsák
Növényfajok
Szlovénia himnusza

A Zdravljica („Pohárköszöntő”) Szlovénia nemzeti himnusza. Szövege France Prešeren (1800–1849) azonos című költeményének hetedik versszaka, amelyet Stanko Premrl (1880–1965) zenésített meg. 1991 óta Szlovénia nemzeti himnusza. A himnusz első sora feltűnik a szlovén veretésű 2 eurós érmén is.

A himnusz szövege 

Žive naj vsi narodi, 
ki hrepene dočakat’ dan, 
da, koder sonce hodi, 
prepir iz sveta bo pregnan; 
da rojak 
prost bo vsak 
ne vrag, le sosed bo mejak!

Magyar fordítás 
A szlovén himnusz magyar fordítását Tandori Dezső készítette.

Éljenek mind a népek,
kik várják a nagy napot,
mely a földkerekségnek
hoz békésebb virradatot.
Mennyi rab
lesz szabad
és jó szomszéd a nap alatt!

Külső hivatkozások 
 A himnusz eredeti kottája (PDF)
 A teljes eredeti vers (France Prešeren: Zdravljica)
 A himnusz (MP3)

Nemzeti himnuszok
Himnusz
Pozsonyi hídfő

A pozsonyi hídfő egy 93,7 km²-es terület Nyugat-Szlovákiában, a Kisalföldön, a Duna jobb partján. Közigazgatásilag Pozsonyhoz tartozik, ez a Pozsonyi V. járás. Dunacsún, Horvátjárfalu, Oroszvár és Pozsonyligetfalu városrészek találhatók itt. Lakossága 111 135 fő (2011).

Története 
Az első világháborút lezáró Párizs környéki békeszerződések Magyarország elleni stratégiai megfontolásból csehszlovák hídfőt képeztek Pozsonnyal szemben, a Duna jobb partján Pozsonyligetfalu Csehszlovákiához csatolásával.

1938 októberében, a müncheni egyezmény nyomán a Harmadik Birodalom megszerezte Pozsonyligetfalut és a Duna-balparti Dévényt, szintén stratégiai megfontolásból.

A háború végén a fegyverszüneti egyezmények Kárpátalja kivételével visszaállították Csehszlovákia 1938-as határait. (Kárpátalját a moszkvai szerződés alapján csatolták a Szovjetunióhoz, benne Ukrajnához 1945-ben.) Pozsonyligetfaluban működött az a tábor, ahová 1945-ben vélt vagy valós bűnökkel vádolt magyarokat és németeket zártak, irtózatos körülmények közé.

A párizsi béketárgyalásokon vetette föl a csehszlovák delegáció, hogy a magyarok ellen honvédelmi okokból szükség van a pozsonyi hídfő kibővítésére, öt magyarországi községgel. A tervezetben eredetileg Dunacsún, Horvátjárfalu, Oroszvár, Rajka és Bezenye szerepelt, de végül csak az első hármat ítélték Csehszlovákiának, ezzel újabb 62 km²-t elcsatolva Magyarországtól.

Pozsonyligetfalu területén az 1970-es években százezres lakótelepet építettek. Ma mind a négy egykori település Pozsony városrésze, a Pozsonyi V. járáshoz tartoznak.

1977–1992 között itt épült a bős–nagymarosi vízlépcső. A hídfő teszi lehetővé a Duna vizének Szlovákia területére való terelését.

Források 
 https://adatbank.sk/lexikon/pozsonyi-hidfo/

Pozsony városrészei
Magyarország 1945–1956 között
Csehszlovákia történelme
EU (egyértelműsítő lap)

Az EU, Eu vagy eu jelentései:
 Európai Unió (angolul European Union) rövidítése
 Franciául (États-Unis), spanyolul és portugálul (Estados Unidos): Egyesült Államok, USA
 A baszk nyelv kétbetűs ISO-kódja
 Az európium vegyjele
 Eu község és híres kastély Franciaországban, Felső-Normandia régióban, Seine-Maritime megyében
 Európa (kontinens) rövidítése
Windows-rendszerkönyvtár

A Windows-rendszerkönyvtár (nem összekeverendő a Windows rendszermappáival) informatikai kifejezés, a Microsoft Windows rendszerek egyik meghatározott mappáját jelöli.

Ez a Windows 95, 98, Me rendszerekben a %windir%\system mappát – például C:\Windows\System –, a Windows NT és Windows XP rendszerekben a %windir%\system32 mappát – például C:\Windows\system32 jelöli. A %windir% jelölés egy úgynevezett környezeti változó, a jelen esetben az a könyvtár, mappa elérési útvonala, amelybe a Windows rendszert telepítették.

A Windows rendszerkönyvtár egy Windows rendszermappa ugyan, de ez fordítva nem igaz: egyetlen rendszerkönyvtár van, amely alapértelmezésben, a verziótól is függően, System vagy System32 elnevezésű; és ez rendszermappa is egyben; de rendszermappa még ezen kívül sok van. Sok Windows rendszermappa éppenséggel a Windows rendszerkönyvtárban található. Itt helyezkedik el ezen kívül a legtöbb Windows-rendszerprogram, a Windows XP rendszerben például ezek közül a legfontosabbak:

 cmd.exe – „Windows parancsfeldolgozó”, a régi DOS működését szimuláló program,
 eventvwr.exe – „Eseménynapló” (Event viewer), a rendszer által követett és naplózott események listája, nyomon követhetőek például egyes hibák;
 mmc.exe – „Microsoft Management Konzol”;
 progman.exe – „Programkezelő” (Program Manager), segítségével programcsoportok hozhatóak létre;
 regedit32.exe – „Registry-szerkesztő” (Registry Editor) A Windows rendszerleíró adatbázisának közvetlen szerkesztésére szolgáló rendszerbeállító program. A 32 szám arra utal, hogy a program 32 bites verzió.
 sysedit.exe – „Rendszerbeállítás-szerkesztő” (System editor) – néhány fontos rendszerfájl (autoexec.bat, config.sys,win.ini stb.) és rendszerbeállítás (például a rendszerindításkor automatikusan elinduló programok listája) szerkesztése;
 taskmgr.exe – „Feladatkezelő” (Task Manager) – az egyik legfontosabb rendszerprogram, alkalmas a programok gyorsmegszakítására (a CTRL+ALT+DEL billentyűkombinációval ekvivalens), indítására, a háttérben futó programok és DLL-ek listájának megtekintésére (amely például a vírusok és egyéb rendellenességek kiszűrésére alkalmas), illetve az egész rendszer leállítására;
 verifier.exe – „Illesztőprogram-ellenőrző”;
 winhlp32.exe – „Súgó” – a súgófájlok tartalmát megjelenítő program.

Rendszerkönyvtár
Windows-rendszermappa

A Windows rendszermappa informatikai kifejezés, a Microsoft Windows rendszer azon mappái minősülnek rendszermappának, melyek részei a Windows rendszernek.

Kevés kivétellel valamennyi rendszermappa a Windows könyvtárban helyezkedik el. (A %Windir% környezeti változó tartalmazza, hogy pontosan a számítógép melyik meghajtójának melyik könyvtára/mappája, például  C:\Windows ), vagyis ama meghajtó ama mappájában, ahová a Windows rendszert telepítették.

A rendszermappákra a jobb egérgombbal kattintva (jobbkezes beállítású egér esetén) a Tulajdonságok menüpont alatt be van jelölve a „Rendszer” fájlattribútum.

Rendszermappa
Trey Parker

Trey Parker született: Randolph Severn Parker  (Conifer, Jefferson megye, Colorado, 1969. október 19. ) a South Park című tévésorozat egyik készítője.

Életrajz 
Parker egy kisvárosban, a coloradói Coniferben nőtt fel. Gyerekként megrajzolt egy figurát, Mr. Hankey (Kula bácsi) néven, akiből a South Park ünnepi jelképe lett. Sportban elért sikere, hogy fekete öve van taekwondóból, emellett kitüntetett diák volt a Evergreenben és Fairplayben, Coloradóban.

Parker egy évet a bostoni Berklee College of Musicben járt, majd átment a Boulderi Coloradói Egyetemre. Itt film- és komolyzene szakon tanult. Miután kétszer is szakosodott a japán nyelvből és a zenéből, Japánban is élt egy ideig.

Az 1990-es évek elején találkozott Matt Stone-nal. Ketten csináltak két videót, melyekben négy fiú szerepelt, akikből később a South Park főszereplői lettek. (Lásd még: Jesus vs. Frosty; The Spirit of Christmas)

Parker és családja szolgál alapul a South Park-beli Stan Marshnak. Wendy Testaburger alakja is Parker egyik régi fellángolásán alapul.
2006-ban házasságot kötött Emma Sugiyamával, de 2008-ban elváltak. 2009-ben megismerkedett Boogie Tillmonnal, akivel 2014-ban kötött házasságot. Szintén ebben az évben, júliusában született meg kislányuk, Betty Boogie Parker.

Filmográfia

Együttműködések Matt Stone-nal 
The Book of Mormon (Musical) (2010)
Amerika kommandó: Világrendőrség (2004)
That's My Bush (2001)
South Park – Nagyobb, hosszabb és vágatlan (1999)
Basebolondok (1998)
South Park (tévésorozat; 1997–)
Spermafióka (1997)
The Spirit of Christmas (1996)
Jesus vs. Frosty (1992)
Cannibal! The Musical (1994)

Egyéb 
American History (1991 egyetemi animált rövidfilm az amerikai történelméről)

Jegyzetek

Források

További információk 

 
 

Amerikai színészek
Amerikai filmrendezők
South Park
1969-ben született személyek
Élő személyek
Coloradóiak
Emmy-díjasok
Tony-díjasok
Matt Stone

Matthew Richard "Matt" Stone (Houston, Texas, 1971. május 26. –) amerikai            színész, forgatókönyvíró, rendező, producer, a South Park című tévésorozat egyik készítője.

Stone a texasi Houstonban született, és a coloradói Littleton Denver külvárosában nőtt fel. Apja ír, anyja zsidó származású, önmagát csak etnikailag tartja zsidónak. Filmkészítésből és matematikából diplomázott a Coloradói Egyetemen. 1997-ben a Comedy Central tűzte műsorra a South Parkot, melyen ő és Trey Parker működött együtt.

Stone feltűnt a 2002-es Michael Moore-dokumentumfilmben, a Kóla, puska, sültkrumpliban. A South Parkban rá alapul Kyle Broflovski fiktív szereplő.

Filmográfia

Együttműködések Trey Parkerrel
Amerika kommandó: Világrendőrség (2004)
That's My Bush (2001)
South Park – Nagyobb, hosszabb és vágatlan (1999)
Basebolondok (1998)
South Park (tévésorozat; 1997–)
Spermafióka (1997)
The Spirit of Christmas (1995)
Jézus kontra Frosty (1992)
Cannibal! The Musical (1994)
The Book of Mormon (Musical) (2010)

Egyéb
Kóla, puska, sültkrumpli (2002)

További információk

Amerikai színészek
Amerikai forgatókönyvírók
South Park
Zsidó amerikaiak
1971-ben született személyek
Houstoniak
Élő személyek
Amerikai filmproducerek
Amerikai énekesek
Amerikai zeneszerzők
Spermafióka

A Spermafióka (eredeti címén Orgazmo) egy 1997-es film Trey Parkertől és Matt Stone-tól, a South Park című tévésorozat készítőitől.

A vígjáték története egy nyugodt mormon hittérítőről, Joe Youngról (Trey Parker) szól, akit rábeszélnek arra, hogy szerepeljen egy pornófilmben. Beleegyezik a szerepbe, hogy legyen annyi pénze, hogy a Salt Lake City-i templomban vegye el menyasszonyát. (A mormon egyház tagjai, annál inkább hittérítői számára egyébként tilos a pornográfia és az ilyen dolgokban részt venni.)

A filmben lévő filmben egy „Spermafióka” nevű szuperhőst alakít, aki a bűnözés ellen harcol (segédjével, „Choda Boy”-jal), azzal a képességével, hogy bárkinek orgazmust tud okozni egy pillanat alatt. A film nagy sikert ér el, és a producer elkezdi kihasználni a férfit. A mormon vissza próbál vágni a filmben feltalált eszközzel, amellyel megvan a filmbeli képessége. Ezt az erőt használja fel a filmkészítő legyőzésére, és arra, hogy újra összejöjjön menyasszonyával.

A filmet valójában 1996-ban befejezték, de nem adták ki a South Park sikeréig, mert Parker és Stone nem talált stúdiót, amely terjesztette volna.

Szereplők

Filmzene 
 D.V.D.A. – "Now You're A Man"
 "The Mormon Song"
 Smash Mouth – "Sorry About Your Penis"
 Headset – "Twisted Steel, Leather Donut"
 Greg Camp – "Sorry About Your Penis"
 Ween – "Love"

Külső hivatkozások
 
 A film DVD-jének hivatalos webhelye

1997 filmjei
Mormonizmus
Amerikai filmvígjátékok
Catalan-sejtés

A Catalan-sejtés vagy Mihăilescu-tétel a számelmélet egyszerűen megfogalmazható tétele, amelyet a belga Eugène Charles Catalan fogalmazott meg 1844-ben. A tétel szerint a 8 = 2³ és 9 = 3² az egyetlen példa közvetlen egymásutáni teljes hatványokra.

Másképpen a Catalan-sejtés azt állítja, hogy az
xa ‒ yb = 1
egyenlet egyetlen megoldása x,a,y,b > 1 egész számok esetén:
3²  ‒ 2³ = 1

Ez az egyik klasszikus példa úgynevezett exponenciális diofantoszi egyenletre. Könnyen látható, hogy elég azt az esetet belátni, amikor a, b prímszámok. Carl Ludwig Siegel egy 1929-es tételéből következik, hogy rögzített a, b esetén csak véges sok megoldás van. Robert Tijdeman 1976-ban, felhasználva Alan Baker logaritmusok lineáris kombinációira adott elméletét, bebizonyította, hogy összesen is csak véges sok ilyen számpár van. Végül Preda Mihǎilescu 2002-ben bebizonyította Catalan sejtését, tehát az most már sejtésből tétellé vált.

Története
A probléma Gersonidészig követhető vissza, aki 1343-ban belátta azt az esetet, amikor x és y 2 vagy 3.

1976-ban Robert Tijdeman a transzcendenciaelmélet Baker-módszerét alkalmazta, és korlátokat adott a-ra és b-re, továbbá felülről becsülte mind a négy számot a és b függvényével és az addig ismert korlátok felhasználásával. A korlátra exp exp exp exp 730 adódott. Ezzel véges, de nagyszámú kivétellel megoldotta a Catalan-sejtést. A korlát kezelhetetlenül nagy, és a bizonyítás befejezése túl sok erőforrást igényelne.

Preda Mihăilescu 2002-ben befejezte a bizonyítást, és a Journal für die reine und angewandte Mathematik folyóiratban, 2004-ben publikálta. Nem a régebbi ötletet vitte tovább, hanem körosztási testeket és Galois-modulusokat használt. Yuri Bilu a Bourbaki-szemináriumon mutatta be a bizonyítást.

Pillai-sejtés

A Pillai-sejtés a teljes hatványok különbségeivel foglalkozik. Subbayya Sivasankaranarayana Pillai indiai matematikus vetette fel, hogy a hatványszámok különbségei a végtelenbe tartanak. Ekvivalensen, minden pozitív egész véges sokszor áll elő két hatványszám különbségeként. Általánosabban, az A, B, C rögzített egészekre az  különbség minden λ-ra 1-nél kisebb.

Az általános sejtés az abc-sejtés következménye lenne.

Erdős Pál szerint van egy c szám, hogy ha d két n-edik hatvány különbsége, akkor elég nagy n-re d>nc.

Jegyzetek

Források
 Catalan, Eugene. (1844): 
 
  Predates Mihăilescu's proof.

További információk
 https://web.archive.org/web/20021001173550/http://www.maa.org/mathland/mathtrek_06_24_02.html
 

Számelméleti tételek
Sejtések
Diofantoszi egyenletek
Szaharón Selah

Szaharón Selah (héber betűkkel שהרן שלח, izraeli héber átírásal Saharon Shelah) (Jeruzsálem, 1945. július 3. –) Bolyai és Wolf-díjas izraeli matematikus.

Életpályája 
A matematika professzora a Jeruzsálemi Héber Egyetemen és a Rutgers Egyetemen, New Jerseyben (USA). 1988 óta az Izraeli Tudományos Akadémia tagja. 2000-ben elnyerte a Magyar Tudományos Akadémia Bolyai-díját. 2001-ben matematikai Wolf-díjat kapott. A kortárs matematikusok közül Shelah az egyik legtermékenyebb. 2003-ban eljutott 750-edik cikke megírásához, mintegy 190 társszerzővel. Erdős-száma 1. 2013-ban a Magyar Tudományos Akadémia tiszteleti tagjává választották.

Kutatási területe 
Selah leginkább matematikai logikával, ezen belül modellelmélettel és halmazelmélettel foglalkozik.

Legfőbb eredményei 
 a Łoś-lemma kiegészítéseként megmutatta, hogy elemien ekvivalens modelleknek van izomorf ultrahatványa,
 a modellelméletben klasszifikációelméletet dolgozott ki, ezzel megoldotta a Morley-problémát,
 a topológiában
 igazolta, hogy egy kompakt, metrikus, ívszerűen összefüggő, lokálisan ívszerűen összefüggő tér fundamentális csoportja nem lehet izomorf a racionális számok additív csoportjával,
 halmazelméletben
 Solovay híres tételének kiegészítéseként megmutatta, hogy ha konzisztens, hogy minden, valós számokból álló halmaz Lebesgue-mérhető, akkor konzisztens erősen elérhetetlen számosságok létezése,
 igazolta, hogy nem bizonyítható p-pontok létezése,
 kidolgozta a proper és szemiproper forszolás módszerét,
 kidolgozta a pcf-elméletet, megmutatva, hogy noha a kontinuumhipotézissel kapcsolatos legfontosabb kérdések eldönthetetlenek, vannak mély, számossághatványozásról szóló ZFC tételek, például a nevezetes

 bebizonyította, hogy van  számosságú Jonsson-algebra,
 Woodinnal igazolta, hogy, ha léteznek szuperkompakt számosságok, akkor minden valós projektív halmaz Lebesgue-mérhető.

Számos más területen is bizonyított alapvető eredményeket, például: 
 bebizonyította, hogy létezik Kuros-monstrum, azaz olyan  számosságú csoport, aminek nincs  számosságú valódi részcsoportja.
 megmutatta, hogy a végtelen Abel-csoportokra vonatkozó Whitehead-probléma eldönthetetlen.
 igazolta, hogy minden végtelen κ számosságra létezik κ számosságú direkt felbonthatatlan Abel-csoport.
 bebizonyította, hogy primitív rekurzív korlát adható a van der Waerden-tétel számaira.

Kitüntetései 
 Erdős-díj (1977)
 Pólya-díj (SIAM) (1992)
 Bolyai János nemzetközi matematikai díj (2000)
 Wolf-díj (2001)
 Rolf Schock-díj (2018)

Könyvei 
 Classification theory and the number of nonisomorphic models, North-Holland, 1978
 Proper forcing, Springer, 1982
 Classification theory and the number of nonisomorphic models, második, bővített kiadás, North-Holland, 1990
 Around classification theory of models, Springer, 1986
 Cardinal Arithmetic, Oxford University Press, 1994
 Proper and improper forcing, Springer, 1998

Jegyzetek

Források 

 Selah cikkeinek archívuma
 

1945-ben született személyek
Élő személyek
Izraeli matematikusok
Wolf-díjas matematikusok
Leroy P. Steele-díjasok
MTA-tagok
Topológusok
Niels Henrik Abel

Niels Henrik Abel (Findø-szigetén, Stavanger közelében, Norvégia, 1802. augusztus 5. – Froland, Norvégia, 1829. április 6.) norvég matematikus.

Életpályája 
Abel a teológus és filológus Soren Georg Abelnek, és Ane Marie Simonsonnak a fia. Hat lánytestvére volt.
Abel 1821-ben ösztöndíjjal beiratkozott Christiania (ma Oslo) egyetemére, amit 1822-ben el is végzett. 1825-től 1827-ig külföldön dolgozott, főként Párizsban, Berlinben és Göttingenben. Visszatérése után docens lett a Christianiai Egyetemen és Mérnökiskolában. 1829-ben gümőkórban halt meg.

Kutatásai 

 1821-ben úgy vélte, megtalálta az ötödfokú egyenletek gyökképletét és cikket nyújtott be a dán Ferdinand Degenhez, a Royal Society of Copenhagen folyóiratában való közlésre. Miután Degen numerikus példákat kért, Abel felismerte eljárásának hibáját.
 1824-ben már az ötödfokú egyenlet megoldhatatlanságát publikálta egy tömör, hatoldalas cikkben.
 Az elliptikus függvényekkel is foglalkozott, ezen a területen Carl Gustav Jacob Jacobival dolgozott együtt.

Emlékezete 

Abelről nevezték el az Abel-féle lemmát (vagy más néven Abel-transzformáció), az Abel-csoportot és az Abel-díjat.

Jegyzetek

Külső hivatkozások 
 Életrajz az Abel-díj honlapjáról (angolul)
 MacTutor életrajz (angolul)
 Adatok

Norvég matematikusok
1802-ben született személyek
1829-ben elhunyt személyek
Gümőkórban elhunyt személyek
Kis meténg

A kis meténg (Vinca minor) a meténgfélék (Apocynaceae) családjába tartozó növényfaj. Más megnevezései: örökzöld meténg, télizöld meténg, kis télizöld.

Élőhelye 
Félszáraz-üde gyertyános–tölgyesekben, ligetekben gyakori. Kedveli a párás, védett fekvést.

Elterjedése 
Közép-, Nyugat- és Dél-Európa. A Börzsönyben és a Mátrában megtalálható növényfaj.

Jellemzői 
Örökzöld, évelő félcserje.
 Hajtásai indaszerűen kúsznak, legyökereznek.
 Levelei elliptikusak, kopaszak, bőrneműek, fényesek, keresztben átellenes állásúak. Kertészeti fajtái között fehérrel szegélyezett, ill. márványos levelűek is találhatók.
 Virága liláskék, öt pártacimpával; a cimpák ferdén csapottak. Kertészeti fajtái között más virágszínűek (fehér, bordó, lila) is megtalálhatók. Április–májusban virágzik.
 Termése kettős tüsző.

Ültetve könnyen kivadul.
Mérgező.

Felhasználása 
 Dísznövényként kertekbe, temetőbe ültetik. Árnyéktűrő, árnyéki gyeppótlónak is alkalmas.
 Gyógynövény, drogja a szárított, leveles hajtás (Vincae minoris herba). Több mint 30 alkaloidot tartalmaz, gyógyászatilag jelentősek a vinkamin, izovinkamin és vincin.
 Vérnyomáscsökkentő, agyértágító, vizelethajtó hatású. A népi gyógyászatban „vértisztító”, vizelethajtó teakeverékekben és sebgyógyításra használták. Vinkamin alkaloidja kiinduló vegyülete a Cavintonnak.
 Márk Gergely sikerrel nemesítette.

Hasonló, rokon fajok 
 Pusztai meténg (Vinca herbacea)
 Nagy meténg (Vinca major)

Jegyzetek

Források 
 
 Bernáth Jenő dr. (szerk.): Vadon termő és termesztett gyógynövények (Mezőgazda Kiadó, 1997)
 

Növényfajok
Gyógynövények
Meténgfélék
Planck-állandó

A Planck-állandó a kvantummechanika egyik alapvető állandója. Max Planckról, a kvantummechanikában nagy szerepet játszó fizikusról nevezték el.

Értéke:
.

A Planck-állandó mértékegysége energia szorozva idővel, amely a hatás egysége. Az egység lendület szorozva távolság formában is felírható (N·m·s), amely a perdület (régebbi nevén impulzusmomentum) egysége.

Szemléletesen a Planck-állandó az 1 Hz-es foton energiáját adja meg. E tulajdonsága miatt 2019. május 20-a óta ez alapján definiálják a kilogramm mértékegységet.

Sok esetben kényelmesebben használható a redukált Planck-állandó, vagy másik nevén Dirac-állandó:

ahol  a matematika pi állandója. Kiejtése: h-vonás.

Eredetileg a feketetest-sugárzás során vezette be Planck. Feltételeznie kellett, hogy energiaátadás csak kvantumosan (meghatározott adagokban) lehetséges.

A fotoeffektus során is megjelenik. Adott ν frekvenciájú fény adott E energiájú fotonokból áll:

Gyakran kellemesebb ezt az ω=2πν körfrekvenciával felírni, melyből

Eddig az energia kvantálásáról volt szó. Hasonló elvégezhető más mennyiségekkel is, például a perdülettel is.

A Planck-állandó megjelenik Heisenberg határozatlansági relációjában is.
A helymérésben fellépő Δx bizonytalanság és az azonos irányban mért lendület Δp bizonytalanságára igaz:

Hasonlóan igaz több mérhető mennyiségpárra is.

Jegyzetek 

Fizikai állandók
Jared Diamond

Jared M. Diamond (Boston, 1937. szeptember 10. –) evolúcióbiológus, biogeográfus, ornitológus, élettanprofesszor (Kaliforniai Egyetem, Los Angeles; UCLA Orvos Egyetem, Los Angeles). Korábban a WWF környezetvédelmi civil szervezet amerikai igazgatója.

Egyike a világ legjobb természettudományos ismeretterjesztő íróinak. Műveiben laikusok számára is érthetően dolgozza össze a régészet, a biológia és a történelem tudományos eredményeit.

1998-ban Pulitzer-díjat kapott a Háborúk, járványok, technikák című művéért.

Az Amerikai Természettudományi Társaság és az Amerikai Tudományos Akadémia tagja.

Magyarul megjelent művei 

Miért élvezet a szex? Az emberi szexualitás evolúciója (Why Is Sex Fun?); ford. Kertész Balázs; Kulturtrade, Bp., 1997 (Világ-egyetem) 
Háborúk, járványok, technikák. A társadalmak fátumai (Guns, Germs, and Steel); ford. Födő Sándor; Typotex, Bp., 2000 
A Harmadik Csimpánz felemelkedése és bukása (The Third Chimpanzee); ford. Győrvári Borbála; Typotex, Bp., 2002 
 Összeomlás. Tanulságok a társadalmak továbbéléséhez (Collapse. How Societies Choose to Fail or Succeed); ford. Vassy Zoltán; Typotex, Bp., 2007 
A világ tegnapig. Mit tanulhatunk a régi társadalmaktól?; ford. Vassy Zoltán; Typotex, Bp., 2013 
Háborúk, járványok, technikák. A társadalmak fátumai; ford. Födő Sándor, Vassy Zoltán; 4. bőv., jav. kiad.; Typotex, Bp., 2015
Háborúk, járványok, technikák. A társadalmak fátumai; ford. Födő Sándor, Vassy Zoltán; 5. bőv., átdolg. kiad.; Akkord, Bp., 2019
Zűrzavar. Hogyan kezelik a nemzetek a válságot és a változást; ford. Erdeős Zsuzsanna; Akkord, Bp., 2020

További információk 
 Jared Diamond oldala (UCLA, angol)
 Jared Diamond életrajza (The Edge, angol) 
 EvoWiki: Jared Diamond (angol)

Kapcsolódó szócikkek 
 Ateista gondolkodók

 

Diamond
Evolúciós pszichológia
Amerikai ornitológusok
1937-ben született személyek
Élő személyek
Amerikai egyetemi, főiskolai oktatók
Bostoniak
Részecskedetektor

A részecskefizika területén részecskedetektoroknak vagy egyszerűen detektoroknak nevezzük a kozmikus sugárzásból, atommag-átalakulásból vagy nagy részecskegyorsítókból származó részecskék tulajdonságait (lendület, pálya, energia, sebesség, tömeg) vizsgáló eszközöket.

A nagy energiájú részecskegyorsítókban összetett detektorokat használnak, amelyek több, különböző típusú aldetektorból állnak. Ezek általában több állam összefogásával készülnek, mint például a Nagy Hadronütköztető (LHC) gyorsítói a CERN-ben. Egy jellemző összeállítás leírása és képe a Compact Muon Solenoid detektor szócikkében található.

Típusai 
Halmazállapot-változáson alapul a ködkamra (Wilson, 1912, Nobel-díj: 1927) és a buborékkamra (Glaser, 1952). Az előbbiben túlhűtött gőz csapódik le a töltött részecske által létrehozott ionizált részecskéken, az utóbbiban túlhevített folyadékban buborékok növekednek nagy sebességgel. Ezek a nyomok megvilágítva lefényképezhetőek.

Gázban elhelyezkedő fémszálakon illetve fémlapokon (katódokon és anódokon) elektromos feszültséget, áramot illetve feszültségimpulzust hoznak létre a következő gáztöltésű detektorok.

 ionizációs kamra
 Geiger–Müller-számláló (Hans Geiger és Walter Müller, 1928)
 proporcionális számláló (Samuel Curran, 1948)
 sokszálas proporcionális kamra (MWPC, Georges Charpak, 1968, CERN)
 driftkamra, TPC

Két fém közé nagyfeszültséget kapcsolva kisülés jön létre. Szikrakisülés esetén szikrakamra, csillámkisülés esetén flash kamra a detektor neve.

Szcintillációs detektorok esetén fényfelvillanás jön létre a szcintillátorokban, amelyet fotoelektron-sokszorozó alakít át mérhető feszültséggé.

Szigetelő anyagokban (dielektrikumokban) a közegbeli fénysebességnél gyorsabban haladó töltött részecskék Cserenkov-sugárzást bocsátanak ki, ezen alapul a Cserenkov-detektor.

Ma már a félvezető detektorok (ezen belül a CCD) is helyet kaptak a részecskék megfigyelésében.

Összetett detektorok 

A részecskefizikai kísérleteknél többrétegű, összetett detektorokat használnak, amelynek minden rétege külön célt szolgál.
 Legbelül helyezkedik el a vertexdetektor és a nyomdetektor, amely a töltött részecskék pályáját határozza meg.
 Kifelé a kaloriméterek következnek, melyek energiamérésre szolgálnak.
 A legkülső réteg a müonkamrák rétege, ez szolgál a müonok azonosítására, mivel ide a müonokon kívül csak a detektálhatatlan neutrínók jutnak el.

További információk 
 Dr. Raics Péter: Atommag- és részecskefizika, 7. fejezet: Kísérleti módszerek, a Debreceni Egyetem jegyzete
Sükösd Csaba: Kísérleti magfizika, 6. fejezet: Detektorok
 Hogyan építsünk ködkamrát (angol)
 A részecskedetektorok története
 Az ionizáló sugárzások detektálására alkalmas eszközök csoportosítása, rövid leírása képekkel ellátva
 Installations of particle detectors
 The ALEPH detector for LEP at CERN
 The CDF detector for Tevatron at Fermilab
 The CMS detector for LHC at CERN
 The Gargamelle detector for SPS at CERN.
 The SLD detector at SLAC.
 A szcintillációs detektor működési elvének magyarázata animáció segítségével

Részecskedetektorok
Anyagvizsgálatok